
ЗыдэIэпыкъупхъэм зыщIагъэкъуэн папщIэ
Адыгей.Республикэм и Iэтащхьэ КъумпIыл Мурат зыкъригъэхьэлIауэ къызэIуахащ Адыгейм и Промышленностым зегъэужьынымкIэ фонд.
Ар къызэрагъэпэщащ 2017 гъэм и жэпуэгъуэм. АР-м и министрхэм я кабинетымрэ промышленностым зегъэужьынымкIэ федеральнэ фондымрэ зэрызэдэлэжьэнум теухуауэ зэращIылIа зэгурыIуэныгъэм ипкъ иткIэ.
— Адыгейм и промышленнэ предприятэхэм къагъэлъэгъуащ экономикэ щытыкIэ гугъум зэрыпэлъэщыр, къыщIагъэкIым зэрыхагъахъуэр. Илъэс кIуам промышленностым къыщIигъэкIыр проценти 103,5-м нэсащ. А IэнатIэм зегъэужьыныр республикэм и экономикэр гъэбыдэным и хэкIыпIэ нэхъыщхьэхэм язщ, — жиIащ КъумпIыл Мурат.
Адыгейм и премьер-министрым и къуэдзэ Сабий Вячеслав къызэрыхигъэщамкIэ, щIыналъэм промышленностым зегъэужьынымкIэ и фондым сом мелуан 30 илъэс къэс ягъэкIуэнущ республикэм и бюджетым къыхэкIыу.
«Архъыз» зыгъэпсэхупIэми Iэ щаIэтынущ
Къэрэшей-Шэрджэс. Урысейм и Президентыр щыхахыну пIалъэм лэжьэну хэхыпIитI къыщызэIуахынущ КъШР-м и «Архъыз» зыгъэпсэхупIэмрэ клиникэ сымаджэщымрэ. Псори зэхэту республикэм щылэжьэнущ хэхыпIэ 251-рэ.
УФ-м и Президентыр щыхах махуэм Домбей зыщызыплъыхь, зыщызыгъэпсэху цIыхухэми Iэ щаIэтыфынущ мы поселкэм и хэхыпIэм.
2018 гъэм щIышылэм и 1-м тепщIыхьмэ, республикэм и хэхакIуэхэр цIыху мин 301,1-рэ мэхъу. Абыхэм ящыщу зы минрэ щитхур илъэс 90 ныбжьым итхэрщ е абы щхьэдэхахэрщ. Республикэм щыщ цIыху мини 3-м нэблагъэм мы гъэм япэу Iэ яIэтынущ.
УЭРДОКЪУЭ Женя.
